text: Ens rebrà, Sr. Bargalló?
  Divendres al matí anem a reunir-nos amb el Sr. Josep Bargalló i Valls, Conseller d'Educació.
  Des del CEESC fa anys que demanem al Departament d'Educació reunir-nos per poder parlar del paper que pot tenir la incorporació de l'educador/a social als centres educatius.
  I des de fa unes setmanes aquesta sol·licitud l'hem feta amb més insistència i urgència degut als últims esdeveniments:
  El 18 de juny, el Parlament de Catalunya va aprovar dues mocions referents a la situació d'emergència i al model educatiu a Catalunya. En totes dues es contempla "incorporar als centres educatius de primària i secundària la figura de l'educador/a social en qualitat d'agent educatiu pertanyent a l'equip docent de professionals de l'Educació Social pel curs 2020-2021".
  El 14 de juliol el Departament d'Educació va anunciar les directives per al curs escolar 2020-2021, que inclouen la incorporació de 75 educadors/ores socials en centres d'alta complexitat.
  La contractació d'aquests 75 educadors/ores socials per al curs 2020-2021 en tot el sistema educatiu català, ens sembla una proposta del tot insuficient, no dialogada i sota un paradigma (el de l'alta complexitat) allunyat del que la realitat de l'educació com un fet comunitari demana avui.
  Però no negarem que, tot insuficient, és una petita passa. I és també una oportunitat per poder construir el model de la figura de l'educadora i l'educador social en el sistema educatiu amb encàrrec i funcions clares.
  El dia 9 de juliol vam iniciar la campanya "L'educació social suma a l'escola", per tal de fer pressió al Govern. Aquesta està sent per a nosaltres un èxit. Però, tot i així, no hem aconseguit resposta del Departament.
  I com que no hem tingut encara cap resposta a les repetides sol·licituds per a reunir-nos amb el Conseller, aquest divendres 24 de juliol, a les 10:30h, una representació del CEESC anirà al Departament d'Educació (Via Augusta, 202. Barcelona) amb la intenció que ens rebi el Conseller Bargalló. Convidem totes les educadores i els educadors socials que vulguin, a acompanyar-nos-hi.
  És un moment important en què cal treballar molt acuradament per garantir un bon desplegament inicial de les educadores i els educadors socials als centres educatius.
  Esperem també poder entregar-li una carta amb els greuges rebuts i amb les oportunitats que hi ha encara per construir, que anirà acompanyada del Manifest "La figura de l'educadora i l'educador social als centres escolars" i les seves 3.531 signatures de persones i entitats.
  Publicat el 22 Juliol 2020
  Seguim amb les reunions amb el Departament d'Educació
  El CEESC es reuneix amb el Departament d'Educació
  Impacte de la incorporació de la figura professional de l'Educació Social a 75 centres educatius de titularitat pública al curs 2020/21